
A Bacchanalia-botrány és Postumius consul beszéde. Politikai kultúra a Kr. e. 2. századi Rómában

Kr. e. 186., Róma. A Bacchanália-botrány során több ezer embert vádolnak meg összeesküvéssel,
nagy részüket pedig ki is végzik. Livius drámai elemekkel díszítve meséli el ezt nekünk.
Számomra azonban ebben a dolgozatban az összeesküvés színes történeténél is fontosabb volt
Postumius consul beszéde. A consul beszédében arról akarja mindenképpen meggyőzni a népet,
hogy Bacchus kultusza óriási veszélyt jelent rájuk és Rómára nézve. Véleményem szerint a
beszéd által nemcsak a botrány Livius által vélt okait tudhatjuk meg, hanem a Kr. e. II. század
politikai kultúrájára is rálátást nyerünk, igaz, elsősorban az első századi történetíró szemszögéből.
Dolgozatomban ezt a rendkívül összetett beszédet egyes nagy témakörök szerint felbontva
elemzem, remélve, hogy az így szerzett információk által egy teljesebb képet lehet nyerni erről
a korszakról. Megvizsgálom a nők szerepét; Bacchus idegenségének kérdését Kybelével összevetve;
Továbbá a consul retorikai eszközeinek elemzésén keresztül a nép és az elit kommunikációját,
a Rómát vezető nobilitas hatalmi „trükkjeit” igyekszem jobban megérteni.



